Clicks blink uit in moeilike omgewing | Netwerk24
Clicks blink uit in moeilike omgewing
26 Januarie 2017 11:41
David Kneale, uitvoerende hoof van Clicks.Foto: Yunus MohamedClicks se verkope het in die 20 weke tot middel Januarie vanjaar met 13,6% gegroei.David Kneale, uitvoerende hoof van dié kleinhandelaar wat in skoonheids- en gesondheidsprodukte spesialiseer, sê Clicks het goed gevaar te midde van ’n omgewing waarin verbruikers onder druk is. Die volume van verkope het met 4,2% gegroei, wat meer is as die groei van die meeste ander kleinhandelaars.Verkope in vergelykbare winkels (dus winkels wat in die vergelykbare tydperk oop was) het met 9,6% gestyg en verkoopprysinflasie was 5,4%.Kneale sê klantgedrag wys steeds dat mense hul inkopies oor die feestyd tot op die nippertjie uitstel, en Clicks het in die week tot voor Kersfees rekordverkope behaal.“Wat baie bemoedigend is, is dat ons in die weke ná Kersfees steeds lewendige verkope ervaar het, hoofsaaklik aangedryf deur waarde-promosies dwarsoor al ons produkkategorieë.”Die totale kleinhandelverkope vir die Clicks-groep het met 12,2% gestyg, en met 8,5% in vergelykbare winkels, met verkoopprysinflasie van gemiddeld 5,3%.Die groep se totale omset vir die 20 weke het met 8,6% tot R10 miljard gegroei. UPD, die groep se groothandelverspreider van farmaseutiese produkte, het sy omset met 6,4% verhoog en sy verkoopprysinflasie was 4,3%.Kneale sê die bestuur is vol vertroue dat Clicks sy mededingende markposisie sal handhaaf. Sy uitbreiding van Clicks-takke en -apteke duur voort en sal gesteun word deur die relatiewe veerkragtigheid van die mark vir gesondheid- en skoonheidsprodukte.Clicks se aandeelprys was Donderdagoggend laat 0,3% laer op R119,27.
Dis-Chem struikel met debuut op JSE
Netcare, Clicks kry groen lig vir transaksie